Regering gereed om Marikana-eise te betaalOnrus in Marikana, Augustus 2012 Die presidensie het Sondag gesê die regering is gereed om vergoeding aan die slagoffers van die geweld in Augustus 2012, by die Lonmin-platinummyn in Marikana naby Rustenburg in Noordwes, te betaal. Die vergoeding is een van die aspekte wat die presidensie in ŉ verklaring bekendgemaak het oor sy vordering met die implementering van die regstellende stappe, soos vervat in die verslag van die Farlam-kommissie van ondersoek, wat aangestel is om die gebeure by Marikana te ondersoek. Mynwerkers het in Augustus 2012 by Lonmin se Marikana-myn met ŉ staking begin en ŉ salaris van R12 500 per maand geëis. Die staking het gewelddadig geraak en 34 mynwerkers is tydens konfrontasie met die polisie doodgeskiet. Tien ander mense, insluitend twee polisiebeamptes en twee Lonmin-veiligheidswagte, is in die voorafgaande dae doodgemaak. “Die SAPD het sy regspanne opdrag gegee om betalingsaanbiedinge te maak vir al die eise waar die berekening voltooi is en wat nie deel vorm van ŉ strafregtelike ondersoek nie. Hierdie eise sluit grootliks eise vir verlies aan inkomste ten gunste van die oorledenes se families in, asook die 275 eise vir onwettige inhegtenisneming en aanhouding, wat afgehandel is en gereed is vir skikking. Slegs een van hierdie eisers het nog hangende aanklagte teen hom en daar word nog op die uitslag gewag,” het die presidensie gesê. Die presidensie het genoem een regsaksie vir persoonlike beseringseise, met betrekking tot 275 individue en 81 aparte persoonlike beseringseise, is ontvang. “Hierdie eise word vertraag, aangesien die eisers se prokureur steeds oorweeg of daar op een stel mediese kenners ooreengekom moet word wat die proses en die kosteberekening sal vergemaklik,” het die verklaring gesê. Die presidensie het gesê die Noordwes-regering het reeds in Junie 2014 R460 miljoen beskikbaar gestel vir behuisingsprojekte in die Marikana-gebied in ŉ poging om langtermyn stabiliteit in die land se mynbedryf te bewerkstellig.